1. למה דווקא יהודה ניגש לדבר עם יוסף ולא אף אחד אחר מהאחים? (**א.** כי הוא קיבל על עצמו את האחריות מול יעקב אביו על בנימין (רש"י לקמן ל"ב); **ב.** הוא זה שהציע למכור את יוסף ורוצה לתקן זאת; **ג.** הוא היה המנהיג של האחים והגיבור שבהם. כמובן שבכל מקרה כל האחים מוכנים לעשות הכל למען בנימין)
2. יהודה מספר באריכות ובפירוט את כל מה שקרה מאז שהגיעו למצרים, מה הוא מנסה לעורר בלב של המשנה למלך? (יהודה מתכוון בנאומו לעורר את רחמי המשנה למלך שהרי כבר ראה שהוא מרחם עליהם כשנתן להם את הצידה לדרך ולכן הוא מאריך בתיאור הקֶשֶׁר שבין יעקב ובנימין)
3. כשיהודה מזכיר את כל מה שקרה הוא מזכיר את בנימין האח הקטן שנשאר עם אביו, אך למה את יוסף מזכיר כאח שמת? (כמובן שיהודה בכלל לא חשב שיוסף מת אך הוא נאלץ להוציא מפיו דבר שקר ולומר ש"אחיו מת", כי חשש שהשליט המצרי פתאום ידרוש מהם להביא אליו גם את יוסף...)
4. לאחר שיהודה האריך בסיפור האירועים כדי לעורר את רחמי השליט המצרי הוא הסביר לשליט המצרי שאם בנימין לא יחזור לביתו יהיה זה אסון. מה יקרה אם האחים יחזרו בלי בנימין? (יהודה אומר לשליט המצרי- עכשיו, כשנבוא אל אבינו עבדך ללא בנימין איתנו, שהוא אהוב על אבינו כל כך עד כדי כך שנפשו של בנימין חביבה על יעקב ממש כמו נפשו שלו עצמו (אונקלוס, יב"ע) ואבינו יראה שחזרנו בלי בנו הקטן – הוא עלול למות מרוב צער, ואנחנו נהיה אלה שגרמו לו להזדקן בצער ולמות כך (אונקלוס, ת"י, רש"י))
5. מה מוכן יהודה לעשות במקום בנימין אחיו האהוב? (יהודה מסביר לשליט המצרי- מכיון שאני קיבלתי עלי להיות ערב לבנימין, אני מבקש לשבת כאן במצרים במקומו ולהיות עבד לך. זה גם עדיף לך, הוא עוד סה"כ נער ואילו אני טוב ממנו בכל תחום: לענייני גבורה ומלחמה ולשירות כעבד (רש"י).
6. מה הבין יוסף ברגע ששמע שיהודה מוכן להיות עבד במקום בנימין? (יוסף מגלה שישנה מסירות נפש גדולה מאוד למען בנימין! בנימין עצמו ישוב עם אחיו האחרים לארץ כנען, לאבא)
7. **אתגר:** "כִּי־אֵיךְ֙ אֶֽעֱלֶ֣ה אֶל־אָבִ֔י וְהַנַּ֖עַר אֵינֶנּ֣וּ אִתִּ֑י פֶּ֚ן אֶרְאֶ֣ה בָרָ֔ע אֲשֶׁ֥ר יִמְצָ֖א אֶת־אָבִֽי"- מה יהיה קשה במיוחד ליהודה אם יחזור לאביו ללא בנימין? (יהודה מוסיף ומסביר ליוסף שהוא לא מסוגל לחזור לארץ כנען- "אני מעדיף להישאר עבד כל חיי מלחזור הביתה לאבא בלי בנימין, כי לא אוכל לראות ברע שיהיה לו – שיבכה ויתאבל עליו כל היום" (רמב"ן))
8. למה יוסף קרא למשרתיו וציוה להוציא את כולם מהמקום? (יוסף קורא למשרתים שלו שיוציאו את כל המצרים מן הבית כדי שהאחים לא יתביישו בפני המצרים על שמכרו אותו (רש"י), ולא רצה שהמצרים יזלזלו באחים על מעשה מכירת אחיהם (אוה"ח הק'). יוסף נזהר מאוד בכבוד אֶחָיו!)
9. איך האחים הגיבו כששמעו את המילים "אני יוסף!!!" ? (אחי יוסף נבהלו והתפלאו, כי כלל לא ציפו לכך שאחיהם שנמכר לעבד יהפוך להיות מושל מצרים!! (מלבי"ם, דעת זקנים), וגם מאוד התביישו על מה שעשו לו במכירתו (רש"י ע"פ ב"ר צ"ג י'))
10. מה הדבר הראשון ששאל יוסף **מיד** אחרי שגילה לאחיו האהובים שהוא יוסף? (יוסף מוסיף מיד ושואל מתוך דאגה גדולה לאביו: מה שלום אבא? איך הוא עוד חי ב"ה מכל דאגתו אלי? (ספורנו))
11. יוסף ראה שאחיו נבהלים וניסה להרגיעם. מה מסביר יוסף לאחים שרצה ה'? (יוסף מרגיע את האחים ואומר - ראו שיצא מהמכירה דבר טוב מאוד – בזכות זה עליתי לִגְדוּלָה במצרים וביכולתי להחיות במזון את המשפחה! יוסף מלמד את אחיו שמסתבר שכך היה רצון ה' מלכתחילה!)
12. לפני כמה שנים התחיל הרעב? (2)
13. עוד כמה שנים נותר עד שיסתיים הרעב? (5)
14. למה אומר יוסף לאחיו שימהרו לחזור אל אביהם? (יוסף אומר לאחיו שאביהם בטח דואג מאוד לבנימין וישמח לשמוע שהוא בסדר ועוד שישמח לשמוע שהוא חי)
15. היכן רוצה יוסף שאביו ומשפחתו יגורו? (ארץ גושן)
16. **אתגר:** למה רוצה יוסף שיגורו אביו ומשפחתו דווקא בארץ גושן? (יוסף יודע שאביו לא יסכים להגיע למצרים עצמה ולכן הציע דווקא את ארץ גושן (רמב"ן))
17. **שאלה חשובה:** וְהִנֵּ֤ה עֵֽינֵיכֶם֙ רֹא֔וֹת וְעֵינֵ֖י אָחִ֣י בִנְיָמִ֑ין כִּי־פִ֖י הַֽמְדַבֵּ֥ר אֲלֵיכֶֽם- למה יוסף משווה בין יוסף לשאר האחים? (יוסף הצדיק רוצה לתת לאחיו האהובים תחושה חזקה שהוא באמת באמת אוהב אותם ולכן השווה את כל אחיו יחד- "אחים יקרים! כשם שאין בלבי שנאה על בנימין אחי, שהרי לא היה שותף במכירתי, כך אין בלבי שנאה עליכם" (רש"י). שוב יוסף מוכיח אהבתו וסליחתו הגמורה – מבחינתו בנימין ושאר האחים שווים!)
18. **אתגר:** ההתרגשות בבית המלכות הולכת וגוברת. מה קרה בשיא המפגש בין יוסף והאחים? (יוסף חיכה לרגע הפגישה עם אחיו כ"כ הרבה זמן! יוסף כל כך אוהב את אחיו ורוצה בטובתם. רגשות האהבה פורצים מיוסף, והוא נופל בחיבוק ובבכי של התרגשות ושמחה על שני צדדי הצוואר של בנימין (חזקוני, רד"ק, רבנו בחיי), וכן בנימין בכה על צווארו. לאחר מכן יוסף עבר בין שאר אחיו ונישק כל אחד מהם ובכה עליהם)
19. האם יוסף הצליח להרגיע את האחים?(כשראו אחיו את בכיו ונשיקותיו הבינו שלבו שלם עמהם (רש"י, רד"ק), וכך לבסוף נרגעו והעזו לבסוף לדבר איתו ושאלו אותו על כל מה שקרה לו מיום היפרדם ואיך נעשה משנה למלך (רד"ק))
20. וְהַקֹּ֣ל נִשְׁמַ֗ע בֵּ֤ית פַּרְעֹה֙ לֵאמֹ֔ר בָּ֖אוּ אֲחֵ֣י יוֹסֵ֑ף וַיִּיטַב֙ בְּעֵינֵ֣י פַרְעֹ֔ה וּבְעֵינֵ֖י עֲבָדָֽיו- למה פרעה ועבדיו שמחו שאחי יוסף הגיעו ושיוסף אינו עבד? (**א**. המצרים הבינו שכמו שיוסף מאוד הועיל למצרים וסייע לה בחכמתו הגדולה, כך יוכלו לסייע גם אחיו שבוודאי דומים לו בחכמה, מעט או הרבה (העמק דבר); **ב**. עד עכשיו היתה למצרים בושה מכך שמולך אצלם עבד נוכרי, ועכשיו נודע להם שבאמת הוא שייך למשפחה מכובדת ומיוחסת – משפחת אברהם אבינו בכבודה ובעצמה! לכן שמחו (רמב"ן, אוה"ח הק', רד"ק))
21. מה מצווה פרעה את יוסף לשלוח ליעקב ולכל הנשים והילדים במשפחה? (תבואה, מזון ועגלות)
22. כמה חליפות בגדים נתן יוסף באהבתו הרבה לאחיו? (2 חליפות בגדים)
23. **אתגר:** איך הרגישו האחים כשראו שבנימין קיבל מתנות שונות מהם? (שמחו בשמחתו! יוסף נתן לבנימין אחיו האהוב והיקר עד מאוד 300 כסף [סכום גדול מאוד!] וגם 5 חליפות. יוסף לא חשש שהאחים יקנאו בבנימין, כיון שראה כמה הם אוהבים אותו ואיך הם מוכנים למסור את הנפש בשבילו וכך כמובן אכן היה)
24. וּלְאָבִ֞יו שָׁלַ֤ח כְּזֹאת֙ עֲשָׂרָ֣ה חֲמֹרִ֔ים נֹֽשְׂאִ֖ים מִטּ֣וּב מִצְרָ֑יִם וְעֶ֣שֶׂר אֲתֹנֹ֡ת נֹֽ֠שְׂאֹת בָּ֣ר וָלֶ֧חֶם וּמָז֛וֹן לְאָבִ֖יו לַדָּֽרֶךְ- מה נשאו החמורים והאתונות ששלח יוסף לאביו? (כל מיני דברים טובים ומשובחים שיש במצרים בכמות גדולה מאוד, שצריך 10 חמורים כדי לשאת אותם. ובנוסף שלח עוד גרגרי תבואה ולחם ועוד דברי מזון שונים בכמות ענקית גם כן, שצריך עוד 10 אתונות כדי לשאת אותם. את כל זה שלח לאביו כדי שיהיה לו בדרכו חזרה למצרים (מעם לועז))
25. יוסף ליווה את אחיו וביקש מהם בקשה. מה ביקש יוסף מאחיו האהובים? (יוסף כל כך אוהב ודואג לאחיו ולכן מראש אומר להם שלא יריבו ביניהם בדרך על עניין מכירתו, כי ידע שהם מתביישים על כך ועלולים להתחיל להתווכח זה עם זה בגלל מי נמכר יוסף ומי אשם יותר, ומי סיפר עליו לשון הרע וגרם לשנאתו וכו' (רש"י). הוא אוהב את אחיו ורוצה שיהיה ביניהם שלום!)
26. **משימה!** הכן הצגה למשפחה, כיצד מלמדנו המדרש איך סיפרו האחים ליעקב שיוסף חי. (בני יעקב ידעו שיש להיזהר כשמבשרים בשורה טובה מאוד למישהו שנמצא בצער, כי זה מסוכן – שמתוך התרגשות גדולה אדם עלול להיחלש ולמות (רמב"ן). לכן הם הכינו את יעקב אבינו בשלבים לקראת הבשורה הנפלאה על יוסף החי והמושל במצרים. הם הגיעו קרוב לבית אביהם, ונתנו לסרח בתו של אשר כינור והסבירו לה מה עליה לעשות. היא הלכה וישבה סמוך ליעקב סבה, וניגנה ושרה בנעימות שיר שבתוכו הבליעה מדי פעם את המילים "יוסף דודי חי" בצורה לא ברורה. יעקב שמע והתעורר להקשיב לה, והבין המילים שהבליעה, ושמחה באה ללבו. אחר כך שלחו בניו עבדים להודיע שהם עומדים לבוא, ואחר כך הגיעו אליו בניו בעצמם, לבושים בהידור מיוחד. הם אמרו לו שיש להם בשורה טובה לומר לו [כדי שלבו יהיה מוכן לבשורה עצמה]. רק לאחר כל ההכנות הללו אמרו לו: "עוד יוסף חי", וסיפרו לו שהוא מושל ושולט בכל מצרים (הכל על פי אוה"ח הק', מעם לועז וספר הישר). יעקב שמע את הבשורה המופלאה, ולמרות כל ההכנות [שבזכותן לא מת ממש] – הפסיק לבו לפעום (ראב"ע, רמב"ן) ולא נשם והתעלף והיה כמו מת, מגודל השמחה ומהפתאומיות שבה [שהרי 22 שנה יוסף היה בחזקת מת!]. בניו עוררו אותו והרגילו אותו שוב ושוב בבשורה המשמחת, והוא לא האמין לדבריהם ממש (רמב"ן, ובהערות הרב שעוועל בשם כסף מזוקק))
27. מה ראה יעקב שעזר לו להאמין שאכן יוסף בנו היקר חי? (את העגלות, סימן למה שלמדו יחד בטרם יצא יוסף לשכם ולדותן)
28. מה עשה יעקב בבאר שבע? (הקריב קרבנות תודה לה' (רבנו אברהם בן הרמב"ם). יעקב רצה להודות לה' על שמירת יוסף במצרים ועל עלייתו לגדולה)
29. מה הבטיח ה' שיקרה למשפחת יעקב כשתצא ממצרים? (המשפחה תהפוך ממשפחה לעם!)
30. **אתגר גדול:** וַיֹּ֕אמֶר אָֽנֹכִ֥י הָאֵ֖ל אֱלֹקֵ֣י אָבִ֑יךָ אַל־תִּירָא֙ מֵֽרְדָ֣ה מִצְרַ֔יְמָה כִּֽי־לְג֥וֹי גָּד֖וֹל אֲשִֽׂימְךָ֥ שָֽׁם - ממה פחד יעקב? (**א**. הוא הצטער מאוד שעליו לצאת מהארץ הטובה (רש"י); **ב**. הוא חשש שהמצרים יפגעו וימיתו בניו ובני בניו (אברבנאל); **ג**. הוא חשש מגזירת השעבוד ועבודת הפרך שקרובה להתקיים במצרים, על פי הבטחת ה' לאברהם אבינו בברית בין הבתרים (חזקוני, ת"י); **ד**. הוא חשש שימות במצרים ולא יזכה להיקבר במערת המכפלה עם אבותיו (אברבנאל); **ה**. הוא חשש מהשפעת רשעי מצרים על צאצאיו (ספורנו, שפת אמת ויגש תרנ"ו))
31. איך ה' מחזק את יעקב? (ה' מבטיח ליעקב: אני ארד ואהיה עמכם במצרים, אשמור ואשגיח עליכם וארבה אתכם, עד שאגאל אתכם משם ואוציאכם משעבוד לגאולה (ת"י, אברבנאל). ועוד, טובה גדולה תצמח מירידה זו- שברכת ה' לאברהם 'ואעשך לגוי גדול' תתקיים במצרים)
32. כמה צאצאים יש ליעקב אבינו שהגיעו איתו למצרים? (הגיעו למצרים 66 ועוד 4 שנמצאים במצרים – יוכבד שנולדה בין החומות, יוסף ושני בניו, סה"כ 70)
33. **משימה מתוך המחברת:** ספור כמה צאצאים יש ללאה אימנו. האם זה מתאים למה שכתוב בתורה? (כתוב שיש 33. אך התורה לא סופרת את ער ואונן וכן מחשיבים את יוכבד בת לוי שנולדה בכניסה למצרים בין החומות)
34. "וְאֶת־יְהוּדָ֞ה שָׁלַ֤ח לְפָנָיו֙ אֶל־יוֹסֵ֔ף לְהוֹרֹ֥ת לְפָנָ֖יו גֹּ֑שְׁנָה וַיָּבֹ֖אוּ אַ֥רְצָה גֹּֽשֶׁן"- למה יעקב אבינו שולח את יהודה לגושן לפני כל המשפחה? (יעקב שולח את יהודה קדימה, להגיע לפניו למצרים, כדי שיכין בעזרת יוסף את המקום לכל המשפחה למגורים (רש"י). חז"ל לימדו אותנו שגם ישיבה ביקש יעקב מיהודה לדאוג שיוסף יקים במצרים, ששם ילמדו תורה ויוכלו להורות הלכה (רש"י). יעקב דואג לחינוך וגידול משפחתו גם ברוחניות! בכל השנים שיעקב במצרים הוא לימד תורה בבית המדרש שהקים יוסף, ואחרי מותו המשיך בכך לוי בנו וצאצאיו של לוי (רמב"ם הל' ע"ז א' ג'))
35. **הצגה/סיפור:** ספר למשפחה על מָחְתָתַא בארמון המלוכה... ☺
36. מי ארגן את המרכבה של יוסף לקראת הפגישה עם אביו יעקב אחרי 22 שנה? (יוסף אוסר ורותם בעצמו את הסוסים למרכבה שלו, ולמרות שהיו לו משרתים רבים לא נתן לאף אחד מהם לעשות זאת במקומו כי רצה לעשות כן בעצמו לכבוד אביו. [כך למדנו גם על אברהם, שחבש בעצמו את חמורו כדי ללכת לעקידת יצחק, ולא נתן לעבדיו לעשות זאת]. לתאר איזה פלא הוא שהמשנה למלך מצרים מתעסק בסוסים ובמרכבה! איזה צדיק יוסף, כמה רוצה לכבד את אביו!)
37. "וַיֵּרָ֣א אֵלָ֗יו וַיִּפֹּל֙ עַל־צַוָּארָ֔יו וַיֵּ֥בְךְּ עַל־צַוָּארָ֖יו עֽוֹד"- איך הרגישו יעקב ויוסף כשהם סוף סוף נפגשו? (ההתרגשות הייתה גדולה במיוחד וכאשר סוף סוף נראה יוסף והתגלה לעיני אביו – נפל יעקב על צווארו של יוסף ובכה בכי של שמחה והתרגשות עצומה לאחר שכבר חשב שבנו אבד ואיננו ופתאום התברר שהוא בחיים (רמב"ן))
38. למה יוסף אומר לאחיו שיגידו לפרעה שהם רועי צאן מאז ומתמיד? (יוסף אומר לאחיו שיאמרו לפרעה שהם אנשי מקנה, רועי צאן, מדורי דורות, וזה כל מה שהם יודעים לעשות מאז שהם ילדים שרק בזה הם עוסקים. כך – אומר יוסף לאחיו – בע"ה ייתן לכם פרעה לשבת בארץ גושן, כי ירצה להרחיק אתכם ממנו, כיון שאתם תיחשבו שנואים ומאוסים ככל רועי הצאן המגדלים את אלהי מצרים לאכילה... לכן יהיה טוב בעיניו לשלוח אתכם לארץ המרעה הטובה גושן)
39. כמה אחים באו כנציגים של המשפחה אל פרעה? (5)
40. "וַיֹּ֧אמֶר פַּרְעֹ֛ה אֶל־אֶחָ֖יו מַה־מַּֽעֲשֵׂיכֶ֑ם"- מה שאל פרעה את האחים? (כצפוי פרעה שואל את האחים במה הם עובדים, והם עונים כמתוכנן שהם ואבותיהם רועי צאן)
41. **אתגר גדול:** למה בחרו בני יעקב במלאכה זו של רעיית הצאן? (**א**. בני יעקב, בעקבות אבותיהם, בחרו להיות רועי צאן כיון שזו מלאכה שאין בה הרבה טורח ויש בה הרבה רווח [צמר, חלב, ולדות, בשר], וכיון שעבודה זו איננה כמו מסחר שבו עלולים להיכשל באונאה, בגזל, בעושק וכדו', וכך יקל עליהם להיזהר מאיסורים אלה (רבנו בחיי); **ב**. האחים ידעו שהם עתידים להישאר במצרים זמן רב, ולכן רצו כמה שיותר להתרחק מהמצרים הרשעים והמפריעים בעבודת ה', ולשבת בבדידות ללמוד תורה ולעבוד את ה' בשלווה, וכמובן לא ללמוד ממעשי המצרים אלא לשמור על קדושת עם ישראל (רבנו בחיי, העמק דבר). דבר זה אפשרי יותר במלאכת רעיית הצאן מפני שהרועה הולך עם הצאן הרחק ממקום היישוב וכך הוא פחות מזומן לידי עבירות ועוד יותר מזה שהוא יכול להתבודד ולעלות במדריגות הנבואה (רבנו בחיי))
42. "וַיָּבֵ֤א יוֹסֵף֙ אֶת־יַֽעֲקֹ֣ב אָבִ֔יו וַיַּֽעֲמִדֵ֖הוּ לִפְנֵ֣י פַרְעֹ֑ה וַיְבָ֥רֶךְ יַֽעֲקֹ֖ב אֶת־פַּרְעֹֽה"- במה בירך יעקב אבינו את פרעה? (יוסף מביא לאחר המפגש עם האחים את אביו יעקב, ומציגו לפני פרעה. יעקב מברך את פרעה לשלום, כדרך כל הבאים לפני מלך (רש"י, רד"ק) ומברכו שיזכה לעושר ונכסים וכבוד ושמלכותו תהיה חזקה)
43. למה פרעה שואל את יעקב בן כמה הוא? (פרעה מסתכל על יעקב העומד מולו, ורואה כמה הוא זקן וכמה שערות ראשו וזקנו לבנות מרוב זקנה (רמב"ן, דעת זקנים מבעלי התוספות). הוא תמה ומתפלא, כי זה לא היה דבר מצוי במצרים שאדם מאריך ימים כל כך (רמב"ן, ספורנו) [יעקב בן 130 שנה!]. לכן הוא שואל: כמה שנים אתה חי? בן כמה אתה?)
44. **אתגר:** מה מסביר יעקב אבינו כתשובה לשאלתו? (יעקב עונה לפרעה על שאלתו: שנות חיי, בהן גרתי במקומות שונים ורבים, הן 130 שנה. אבל אני נראה זקן לא בגלל גילי, אלא בגלל הצרות הרבות שעברו עלי. הצרות הן התנהגות עשו אחיו עמו, התנהגות לבן דודו עמו, לקיחת דינה בתו לשכם, פטירת רחל אשתו העיקרית, היעלמות יוסף בנו, מאסר שמעון בנו במצרים וירידת בנימין למצרים. למרות כל הצרות הרבות והגדולות, יעקב אבינו לא התלונן. הוא יודע שה' משגיח ושומר עליו ועוזר לו תמיד, גם בתוך צרותיו. יעקב בָּטַח בה' והתגבר על הצרות והאויבים)
45. "וַיְבָ֥רֶךְ יַֽעֲקֹ֖ב אֶת־פַּרְעֹ֑ה וַיֵּצֵ֖א מִלִּפְנֵ֥י פַרְעֹֽה"- במה בירך יעקב את פרעה כשיצא מלפניו? (בסיום המפגש, כשעומד יעקב לצאת מלפני פרעה המלך, הוא מברך אותו שיאריך ימים על כסא מלכותו, ויִרְבֵּה עושרו, ושבכל פעם שיבוא אל נהר הנילוס – יעלה הנהר לקראתו וישקה את הארץ. ברכת יעקב התקיימה בפרעה, וכל מצרים שראו זאת התפלאו מאוד וכיבדו את יעקב מאוד)
46. **אתגר:** איך קראו למקום בארץ גושן שבו ישבו יעקב ובניו? (רעמסס)
47. מי דאג שאפילו בימי הרעב הקשה שתמיד יהיה ליעקב ובניו אוכל ושהאוכל יתאים לכל המשפחה אפילו לתינוקות? (**יוסף** דאג לזון (אונקלוס) ולפרנס את כל משפחתו בכמות מספיקה, לפי הצורך (רש"י). גם לאיכותו של האוכל דאג יוסף, והיה מספק אוכל עדין ורך יותר עבור התינוקות – לחם העשוי מקמח ללא סובין, כלומר, ללא קליפות החיטה (העמק דבר). את האכל סיפק יוסף מדי יום כפי הנצרך, כך שתמיד היה להם אוכל ולא רעבו כלל על אף הרעב הכבד שהיה בכל העולם (אברבנאל))
48. במה הציע יוסף למצרים שיקנו תבואה אחרי שנגמר להם כל הכסף? (יוסף בחכמתו רוצה מצד אחד לדאוג לתושבי מצרים הרעבים ומצד שני להמשיך ולחזק את מלכותו של פרעה. על כן, מצא פתרון לאנשים הרעבים, איך יקבלו מזונם ולא ימותו למרות שכספם נגמר: שיביאו את המקנה שלהם בתמורה. ואכן, באותה שנה, הועיל הדבר. תושבי מצרים מכרו ליוסף את כל הסוסים, הצאן, הבקר והחמורים תמורת לחם)
49. מה קנה יוסף מהמצרים אחרי שהם מכרו לפרעה את כל המקנה שלהם? (את עצמם ואת האדמה שלהם)
50. כמה חלקים מהתבואה יוסף קבע שיקבל פרעה וכמה יקבלו המצרים? (1 מתוך חמש שיבולים יהיה לפרעה ושאר 4 השיבולים למצרים)
51. "וַיֵּ֧שֶׁב יִשְׂרָאֵ֛ל בְּאֶ֥רֶץ מִצְרַ֖יִם בְּאֶ֣רֶץ גֹּ֑שֶׁן וַיֵּאָֽחֲז֣וּ בָ֔הּ וַיִּפְר֥וּ וַיִּרְבּ֖וּ מְאֹֽד"- איזו הבטחה של ה' מתחילה להתקיים בפסוק האחרון של הפרשה? (כאן מתחילה להתקיים הבטחת ה' ליעקב "כי לגוי גדול אשימך שם")
52. **אתגר:** מה עשו יעקב ובניו בזמן שגרו בארץ גושן? (ארץ גושן היתה ארץ פוריה וטובה למרעה. שם היו בני יעקב עסוקים ברעיית הצאן במשך היום. הם חיו שם הרחק מהפרעותיהם ומהשפעתם הרעה של המצרים הרשעים. אוכל היה מגיע מיוסף בכל יום. יעקב אבינו היה עוסק בתורה בבית המדרש שהקים יהודה בעזרת יוסף, והיה מלמד את בניו ובני בניו תורה. בני ישראל קיבלו על עצמם לעזור זה לזה ולהיות משפחה אחת דבוקה ולשמור על לשונם, מלבושם ושמותיהם והם פרו ורבו מאוד (ע"פ אוה"ח הק'))